Nóg ŉ kapitaal-inspuiting vir SALDrie van SAL se Airbus A330-243 vliegtuie staan by Heathrow-lughawe in Engeland in 2012. Foto: Alex Beltyukov/RuSpotters Team/Commons.wikimedia.org Die vakbond Solidariteit het bevestig dat hy voortgaan met sy hofaansoek om die Suid-Afrikaanse Lugdiens (SAL) onder sakeredding te plaas nadat die regering aangekondig het dat ŉ verdere kapitaal-inspuiting van R5 miljard aan SAL toegestaan gaan word. Solidariteit het in reaksie gesê dié stap is ŉ korttermyn pleister vir die benarde situasie waarin SAL homself vind. “Dit is dieselfde patroon wat hom bloot herhaal. Meer van dieselfde gaan nie SAL red nie,” het Connie Mulder, hoof van die Solidariteit Navorsingsinstituut, gesê. Mulder sê dit is dié keer weer die belastingbetaler wat moet opdok om die sukkelende staatslugdiens te help om sy finansiële verpligtinge na te kom. “Dit is nie reg of regverdig teenoor die belastingbetaler om met die huidige strategie voort te gaan nie. Met elke hulppakket word die belastingbetaler armer. SAL toon sedert 2012 geen wins nie en dit het die belastingbetaler al R32 miljard in opgehoopte verliese gekos. Die feit dat die regering weer eens ingestem het om R5 miljard aan krediteure en verskaffers te betaal, is kommerwekkend aangesien dit die spiraal van wanbestuur bloot voortgesit en beloon word.” Solidariteit het Vrydag met sy regspan vergader om die jongste verwikkelinge te bespreek en die hofstukke te finaliseer. Die vakbond gaan sy hofaansoek met die oog op sakeredding vir SAL voor die einde van Mei beteken. “As ons dieselfde goed met SAL bly doen, gaan ons dieselfde resultate kry,” sê Mulder. “Dit beteken nóg miljarde rande van belastingbetalers se geld wat in SAL se plunderput gewerp word. Die tyd het aangebreek dat die belastingbetaler beskerm word deur radikale eksterne ingryping in die vorm van sakeredding.”